DA Den Europæiske Unions Tidende C 263/28

Meddelelse til de personer og enheder, som er opført på den liste, der er omhandlet i artikel 11 i Rådets forordning (EF) nr. 194/2008 om forlængelse og styrkelse af de restriktive foranstaltninger over for Burma/Myanmar i medfør af Kommissionens gennemførelsesforordning (EU) nr. 891/2011

2011/C 263/07

Rådet for Den Europæiske Union identificerede i bilag II til afgørelse 2010/232/FUSP (1) som ændret ved Rådets afgørelse 2011/504/FUSP (2) af 16. august 2011 de personer, enheder og organer, over for hvilke bestemmelserne i artikel 9 og 10 i denne afgørelse skal anvendes:

a) højtstående medlemmer af Rådet for Fred og Udvikling (SPDC), de burmesiske turistmyndigheder, højtstående medlemmer af de militære styrker, regeringen eller sikkerhedsstyrkerne, der formulerer, iværksætter eller nyder godt af politikker, der hindrer Burma/Myanmars overgang til demokrati, samt disses familie

b) højtstående medlemmer af de militære styrker og disses familie

c) fysiske eller juridiske personer, enheder eller organer med tilknytning til de personer, der angives i litra a) og b)

som omhandlet i artikel 9, stk. 1, og artikel 10, stk. 1, i afgørelse 2010/232/FUSP.

Kommissionen har derfor i overensstemmelse med artikel 18, stk. 1, litra b), i Rådets forordning (EF) nr. 194/2008 (3) vedtaget Kommissionens gennemførelsesforordning (EU) nr. 891/2011 (4), som bl.a. ændrer bilag VI til forordning (EF) nr. 194/2008.

Forordning (EF) nr. 194/2008 fastsætter bl.a. indefrysning af alle pengemidler, andre finansielle aktiver og økonomiske ressourcer, som tilhører de personer, grupper og enheder, der er opført i bilag VI, og bestemmelser om, at ingen pengemidler, andre finansielle aktiver eller økonomiske ressourcer hverken direkte eller indirekte må stilles til rådighed for dem.

De personer, enheder og organer, der er opført i bilag VI, gøres herved opmærksom på, at de har mulighed for at indgive en anmodning til de kompetente myndigheder i den eller de relevante medlemsstater, der er opført på webstederne i bilag IV til forordning (EF) nr. 194/2008, med henblik på at opnå tilladelse til at anvende indefrosne midler i forbindelse med basale behov eller specifikke betalinger, jf. artikel 13 i forordningen.

De personer, enheder og organer, der er opført på listerne i forordning (EF) nr. 194/2008, som ændret ved gennemførelsesforordning (EU) nr. 891/2011, kan til enhver tid sende Rådet for Den Europæiske Union en anmodning om, at afgørelsen om at opføre dem og/eller bibeholde dem på ovennævnte lister tages op til fornyet overvejelse. Eventuel dokumentation vedlægges anmodningen. Anmodningen stiles til:

Rådet for Den Europæiske Union Generalsekretariatet TEFS Coordination Rue de la Loi/Wetstraat 175 1048 Bruxelles/Brussel BELGIQUE/BELGIË

De personer, enheder og organer, der ved gennemførelsesforordning (EU) nr. 891/2011 nyopføres i bilag VI til forordning (EF) nr. 194/2008, kan fremsætte bemærkninger til Kommissionen om det forhold, at de er blevet opført på listen. Sådanne meddelelser stiles til:

Europa-Kommissionen ‘Restrictive Measures’ 1049 Bruxelles/Brussel BELGIQUE/BELGIË

Anmodninger og dokumentation vil blive behandlet, når de modtages. I den forbindelse gøres de pågældende personer og enheder opmærksom på, at Rådet løbende ajourfører listerne i overensstemmelse med artikel 14 i afgørelse 2010/232/FUSP.

De pågældende personer, enheder og organer gøres tillige opmærksom på, at lovligheden af gennemførelsesforordning (EU) nr. 891/2011 kan prøves af Den Europæiske Unions Domstol, jf. artikel 263, i traktaten om Den Europæiske Unions funktionsmåde.

(1) EUT L 105 af 26.4.2010, s. 22. Afgørelsen udvider de foranstaltninger, der tidligere var fastsat ved fælles holdning 2006/318/FUSP.

(2) EUT L 212 af 18.8.2011, s. 1.

(3) EUT L 66 af 10.3.2008, s. 1.

(4) EUT L 230 af 7.9.2011, s. 1.